Nye Snowden-avsløringer kan skape vansker for Norge

Edward Snowden kan komme til å skape problemer for forholdet mellom Norge og Russland.

afp000609691-FZuaw87IqO.jpg Uncredited

25. okt. 2013 17:55 Sist oppdatert 25. oktober 2013

Ifølge The Washington Post sitter den amerikanske avhopperen på rundt 30.000 hemmelighetsstemplede dokumenter. Flere av disse inneholder sensitiv informasjon om etteretningssamarbeid mellom USA og andre stater.

Dokumentene skal blant annet avsløre amerikansk etterretningsvirksomhet rettet mot Russland, drevet fra et alliert NATO-land.

– Programmet har skaffet til veie verdifull etterretning for USAs flyvåpen og marine, sier en kilde til avisen.

Norge sentralt

Norge har opp gjennom årene spilt en sentral rolle i USAs etterretningsvirksomhet rettet mot Russland, noe en rekke installasjoner for signaletterretning i Nord-Norge har vitnet om.

Les også - Viktig for USAs forsvar

— Russland har fortsatt ambisjoner om å være en kjernefysisk supermakt og en regional militær stormakt. Det er vi nødt til å forholde oss til, sa sjefen for E-tjenesten, generalløytnant Kjell Grandhagen for et knapt år siden. – Vi er en etterretningsstormakt, supplerte daværende utenriksminister Espen Barth Eide.

Blant installasjonene amerikansk etterretning drar nytte av i Norge, er Globus II-radaren i Vardø, som ligger bare 40 kilometer fra grensa til Russland. Denne ble finansiert og eies formelt av USA, men blir drevet av den norske E-tjenesten.

Offisielt benyttes radaren til overvåking av verdensrommet, mens den ifølge forskere er sentral i styringen av amerikanske satellitter. Fra russisk side hevdes det at radaren er en viktig brikke i USAs såkalte rakettskjold, noe også amerikanske forskere har hevdet.

USA nyter også godt av fire andre etterretningsstasjoner i Nord-Norge, blant annet i Fauske, Vadsø og Kirkenes, hvor E-tjenesten driver innsamling og analyse av signaletterretning.

Frykter russisk svar

Det er ikke kjent hvilke land som omtales i dokumentene Snowdon hevdes å sitte på, men ifølge Washington Post vil avsløringene som ventes å komme, trolig få følger.

– Får russerne vite om dette, er det ikke vanskelig for dem å iverksette tiltak for å stanse det, sier en kilde til avisen.

Avisen omtaler også dokumenter som avslører amerikansk etterretning rettet mot Kina og Iran, i noen tilfeller også med bistand fra land som offisielt ikke står på god fot med USA.

Advarer

The Office of the Director of National Intelligence, som har det overordnede ansvaret for USAs 16 forskjellige etterretningsorganisasjoner, har advart de land det gjelder om hvilke ubehageligheter som ligger gjemt i dokumentene Snowdon besitter.

Les også Thommessen: - Amerikanerne må beklage

Bare det å overbringe advarsler, er til tider svært følsomt i enkelte land. Bare et fåtall har ofte vært orientert om det topphemmelige etterretningssamarbeidet med amerikanerne, og selv utenriksdepartementet i landet har til tider vært holdt utenfor, skriver avisen.

Ingen kommentar

Verken Forsvarsdepartementet eller E-tjenesten ønsker å kommentere saken og svare på om Norge er blant de land som nå er advart av amerikanerne.

– Etterretningstjenesten ønsker ikke å kommentere denne saken, sier en talsmann for forsvarssjefen, oberst Dag Rist Aamoth, til NTB.

Ingen vil heller si om Norge nå har grunn til å frykte avsløringer som kan skade vårt forhold til Russland.

Vil ikke at noen skal skades

Snowden har lastet opp 30.000 dokumenter fra serverne til det amerikanske forsvaret. Dokumentene omhandler for det meste andre lands militære evner. Selv om Snowden har gitt journalister tilgang til flere dokumenter, har de ikke fått tilgang til alle.

Snowden har vært opptatt av at avsløringene ikke skal føre til at personer kommer til fysisk skade. Dette har reporterne han har gitt dokumentene til, fått beskjed om.

— Jeg har gjort en vurdering av hvert eneste dokument for å forsikre meg om at de er i allmennhetens interesse. Det finnes en rekke dokumenter som kunne ha ført til at noen hadde blitt skadet, men de har jeg ikke gitt bort, sier han.

Ifølge Washington Post skal ikke Snowden ha ha hatt med seg dokumenter til Russland.

Globus II-radaren i Vardø er en av installasjonene amerikanerne drar nytte av i Norge. SCANPIX

Fakta Edward Snowden (30) Snowden har en fortid som datatekniker i CIA og arbeidet på kontrakt for etterretningsorganisasjonen National Security Agency (NSA).Snowden forlot USA i mai og reiste til Hongkong. Derfra reiste han 23. juni videre til Moskva. 1. august fikk han innvilget ett års midlertidig asyl i Russland.USA har siktet Snowden for spionasje, for å ha stjålet regjeringens eiendom, uttalt seg om nasjonal sikkerhet uten tillatelse og ha gitt hemmeligstemplede opplysninger videre til uautoriserte personer.De ønsker ham utlevert, så han kan bli stilt for retten. Vis mer